text: Un any commemoratiu ret homenatge a la figura i obra de Mn. Ramon Muntanyola |
  (Article publicat al Full Dominical n. 3500 del 9-04-17)
  Aquest mes d'abril s'ha iniciat la celebració del centenari del naixement de Mn. Ramon Muntanyola i Llorach (1917-1973), fill de l'Espluga de Francolí. Fins a finals d'any s'han programat una trentena d'actes literaris, musicals i culturals per aprofundir en la seva obra i persona a municipis com Tarragona, Reus, La Selva del Camp, Salou o Vila-seca, entre d'altres.
  El programa d'actes, presentat al Palau de la Diputació de Tarragona, va comptar amb l'assistència del Sr. Arquebisbe, Mons. Jaume Pujol; del president de la Diputació de Tarragona, Sr. Josep Poblet; de l'alcalde de l'Espluga de Francolí, Sr. David Rovira i del director dels Serveis Territorials de Cultura de la Generalitat, Sr. Jordi Agràs.
  En la presentació es va definir Mn. Muntanyola com un home polièdric que, a part de la seva tasca pastoral, va destacar pel seu compromís social i per la seva activitat literària. Capellà, escriptor i poeta guardonat dues vegades als Jocs Florals, Mn. Muntanyola també va ser un gran defensor de la llengua catalana.
  A més de les conferències i taules rodones, a finals del mes de juliol s'inaugurarà una exposició al Museu de la Vida Rural de l'Espluga de Francolí i al llarg de l'any es presentaran diferents publicacions entre les quals hi figura la reedició del llibre Vidal i Barraquer, cardenal de la pau escrita i revisada per Mn. Ramon Muntanyola. L'acte de cloenda del Centenari tindrà lloc al Monestir de Santa Maria de Poblet.